KOMISIJOS SPRENDIMAS
2006 m. birželio 23 d.
nustatantis Bendrijos finansinę paramą išlaidoms, patirtoms 2003 m. Belgijoje imantis neatidėliotinų paukščių gripo likvidavimo priemonių, kompensuoti
(pranešta dokumentu Nr. C(2006) 2422)
(autentiški tik tekstai prancūzų ir olandų kalbomis)
(2006/436/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1990 m. birželio 26 d. Tarybos sprendimą 90/424/EEB dėl išlaidų veterinarijos srityje (1), ypač į jo 3 straipsnio 3 dalį,
kadangi:
(1)
2003 m. Belgijoje buvo kilę paukščių gripo protrūkių. Ligos atsiradimas kėlė didelį pavojų Bendrijos gyvulių populiacijai.
(2)
Siekdama užkirsti kelią, kad liga neplistų, ir padėti ją kuo greičiau likviduoti, Bendrija turėtų prisidėti prie minėtos valstybės narės reikalavimus atitinkančių išlaidų, patirtų imantis neatidėliotinų ligos kontrolės priemonių, kompensavimo, laikantis Sprendime 90/424/EEB numatytų reikalavimų.
(3)
2003 m. spalio 10 d. Komisijos sprendime 2003/749/EB dėl 2003 m. Bendrijos finansinės paramos paukščių gripui Belgijoje likviduoti (2) numatyta Bendrijos finansinė parama Belgijai išlaidoms, patirtoms 2003 m. imantis neatidėliotinų paukščių gripo likvidavimo priemonių, kompensuoti.
(4)
Pagal šį sprendimą iš pradžių išmokėti 3 000 000 EUR.
(5)
Remiantis šiuo sprendimu Bendrijos paramos likučio mokėjimas turi būti pagrįstas 2004 m. sausio 13 d. ir kovo 24 d. Belgijos pateiktu prašymu, prašyme pateiktus duomenis įrodančiais dokumentais ir Komisijos vietoje atliktų tikrinimų rezultatais. Belgijos prašyme nurodyta suma buvo 18 035 727,78 EUR. Bendrijos finansinė parama negali viršyti 50 % visų reikalavimus atitinkančių išlaidų.
(6)
Atsižvelgiant į šiuos faktus reikėtų nustatyti visą Bendrijos finansinės paramos sumą išlaidoms, patirtoms 2003 m. Belgijoje imantis neatidėliotinų paukščių gripo likvidavimo priemonių, kompensuoti.
(7)
Remiantis pagal Bendrijos veterinarijos taisykles Komisijos atliktų tikrinimų vietoje rezultatais ir Bendrijos finansinės paramos teikimo reikalavimais, yra aišku, kad visa nurodyta išlaidų suma negali būti laikoma Bendrijos finansinės paramos reikalavimus atitinkančia suma.
(8)
2006 m. vasario 21 d. Belgijai buvo pateiktos naujausios Komisijos pastabos, galutinės išvados ir nurodytas reikalavimus atitinkančių išlaidų nustatymo metodas.
(9)
Šiame sprendime numatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
Laikantis Sprendimo 2003/749/EB visa Bendrijos finansinė parama išlaidoms, patirtoms 2003 m. Belgijoje imantis neatidėliotinų paukščių gripo likvidavimo priemonių, kompensuoti yra 8 088 508,16 EUR.
Kadangi pagal Sprendimą 2003/749/EB jau išmokėta pirmoji 3 000 000 EUR dalis, Bendrijos finansinės paramos likutis yra 5 088 508,16 EUR.
2 straipsnis
Šis sprendimas skirtas Belgijos Karalystei.
Priimta Briuselyje, 2006 m. birželio 23 d.